b'\n_START_ARTICLE_\nStjepan Dmitrijevi\xc4\x8d Akimov\n_START_SECTION_\n\xc5\xbdivljenjepis\n_START_PARAGRAPH_\nOd leta 1916 je slu\xc5\xbeil v carski ruski vojski, nakar je oktobra 1918 prestopil v Rde\xc4\x8do armado. Leta 1919 je kon\xc4\x8dal pehotni poveljni\xc5\xa1ki te\xc4\x8daj v Sankt Petersburgu._NEWLINE_Med rusko dr\xc5\xbeavljansko vojno je bil poveljnik voda, \xc4\x8dete in bataljona 1. brigade sankt-petersbur\xc5\xa1kih kadetov in nato je bil leta 1920 poveljnik te\xc4\x8dajev. Med letoma 1921 in 1937 je bil \xc4\x8detni, bataljonski in polkovni poveljnik._NEWLINE_Leta 1929 je kon\xc4\x8dal takti\xc4\x8dni strelski nadaljevalni te\xc4\x8daj za poveljnike. Leta 1937 je postal poveljnik 58. strelske divizije in leta 1938 poveljnik 23. strelskega korpusa. Decembra 1940 je postal in\xc5\xa1pektor pehote v Balti\xc5\xa1kem specialnem voja\xc5\xa1kem okro\xc5\xbeju._NEWLINE_Ob pri\xc4\x8detku druge svetovne vojne je bil pomo\xc4\x8dnik poveljnika Severozahodne fronte. Avgusta 1941 je postal poveljnik 48. armade, ki je bila ustanovljena v okolici Novgoroda. 14. septembra istega leta je bila uni\xc4\x8dena armada formalno razpu\xc5\xa1\xc4\x8dena in mo\xc5\xa1tvo dodeljeno 54. armadi._NEWLINE_Akimov je bil poslan na Voja\xc5\xa1ko akademijo Voro\xc5\xa1ilov, a je \xc5\xbee oktobra 1941 sodeloval pri ustanovitvi 113. strelske divizije. 10. oktobra je bil imenovan za poveljnika 43. armade._NEWLINE_Umrl je 29. oktobra 1941 v letalski nesre\xc4\x8di; na letalu so bili \xc4\x8dlani Ljudskega komisariata za letalsko industrijo, ki so bili evakuirani iz Moskve v Kujbi\xc5\xa1ev.'